MUNICIPIUL CRAIOVA

CONSILIUL LOCAL AL MUNICIPIULUI CRAIOVA
HOTĂRÂREA NR. 8
privind acordarea de abonamente lunare gratuite pe toate liniile mijloacelor de transport în comun, pentru persoanele cu handicap accentuat şi grav, cât şi pentru însoţitorii, asistenţii personali şi asistenţii personali profesionişti ai acestora, din municipiul Craiova, pentru luna februarie 2015

Consiliul Local al Municipiului Craiova, întrunit în şedinţa ordinară din data de 29.01.2015;

Având în vedere raportul nr.1829/2015 întocmit de Direcţia Administraţie Publică şi Asistenţă  Socială prin care se propune acordarea de abonamente lunare gratuite pe toate liniile mijloacelor de transport în comun, pentru persoanele cu handicap accentuat şi grav, cât şi pentru însoţitorii, asistenţii personali şi asistenţii personali profesionişti ai acestora, din municipiul Craiova, pentru luna februarie 2015 şi rapoartele comisiilor de specialitate ale Consiliului Local al Municipiului Craiova nr.33, 34, 35, 46 şi 47/2015; 
În conformitate cu prevederile art.23 alin.5 din Legea nr.448/2006 privind protecţia şi promovarea drepturilor persoanelor cu handicap, republicată, coroborat cu prevederile Ordonanţei Guvernului nr.97/1999 privind garantarea furnizării de servicii publice în transporturile rutiere şi pe căile navigabile interioare, Legii nr.102/2001 privind aprobarea Ordonanţei de Urgenţă a Guvernului nr.148/2000 pentru modificarea unor reglementări în domeniul serviciilor publice de transport local de călători, Ordonanţei de Urgenţă a Guvernului nr.109/2005 privind transporturile  rutiere  şi Legii nr. 92/2007 privind serviciile de transport public local cu modificările şi completările ulterioare;

Potrivit Hotărârii Consiliului Local al Municipiului Craiova nr.221/2014 referitoare la tariful pentru abonamentul unic aferent transportului public local de persoane prin curse regulate, efectuat de către Regia Autonomă de Transport Craiova, în municipiul Craiova, în cuantum de 65 lei/lună;
 
În temeiul art.36, alin.2 lit.d coroborat cu alin.6, lit.a, pct.2, art.45, alin.2, lit.a,  art.61 alin.2 şi art.115, alin.1 lit.b din Legea nr.215/2001, republicată, privind administraţia publică locală;
HOTĂRĂŞTE:
Art.1. Se aprobă  acordarea de abonamente lunare gratuite, pe toate liniile   mijloacelor de transport în comun, pentru persoanele cu handicap accentuat şi grav, cât şi pentru însoţitorii, asistenţii personali şi asistenţii personali profesionişti ai acestora, din municipiul Craiova, pentru luna februarie 2015, în baza valabilităţii certificatului de persoană cu handicap. 
Art.2.  Eliberarea abonamentelor de transport gratuite se va face astfel: 
- pentru persoanele cu handicap, la cerere, pe baza certificatului de încadrare în grad de handicap, abonamentele fiind nominale, cu îndeplinirea următoarelor condiţii:


    -  să aibă domiciliul stabil în municipiul Craiova;
-   să deţină certificat de încadrare în grad de handicap, eliberat de Comisia Pentru Protecţia Copilului sau de Comisia de Evaluare a Persoanelor Adulte cu Handicap;

- să fie apte fizic pentru deplasare.
 - însoţitorii care sunt supraveghetori ocazionali beneficiază de gratuitate pe mijloacele de transport în comun, numai când acompaniază persoana cu handicap, în baza legitimaţiei deţinute de bolnav;

 - pentru asistenţii personali ai persoanelor cu handicap grav, se eliberează abonamente nominale, care nu sunt transmisibile, evidenţa lor fiind în baza de date a Direcţiei Asistenţă şi Protecţie Socială, figurând angajaţi cu contract de muncă pe perioadă determinată sau nedeterminată;

 - pentru asistenţii personali profesionişti ai persoanelor cu handicap grav sau accentuat se eliberează abonamente nominale la cerere, în baza situaţiei lunare transmise de DGASPC Dolj.
  Art.3. Decontarea contravalorii abonamentelor eliberate în cursul lunii ianuarie 2015, către Regia Autonomă de Transport Craiova, se va face în baza decontului emis. 
  Art.4. Primarul Municipiului Craiova, prin aparatul de specialitate: Serviciul Administraţie Publică Locală, Direcţia Economico - Financiară, Direcţia Administraţie Publică şi Asistenţă  Socială şi Regia Autonomă de Transport Craiova vor aduce la îndeplinire prevederile prezentei hotărâri.

